**Ministru kabineta noteikumu projekta “Grozījumi Ministru kabineta 2009. gada 20. janvāra noteikumos Nr. 60 “Noteikumi par obligātajām prasībām ārstniecības iestādēm un to struktūrvienībām”” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009. gada 20. janvāra noteikumos Nr. 60 “Noteikumi par obligātajām prasībām ārstniecības iestādēm un to struktūrvienībām”” (turpmāk – Projekts) mērķis ir nodrošināt ar informāciju par pieejamajiem resursiem ārstniecības iestādēs, kuras sniedz neatliekamo medicīnisko palīdzību, lai nepieciešamības gadījumā, tai skaitā pieaugot pacientu skaitam sabiedrības veselības apdraudējuma gadījumā kādas no infekcijas slimībām izplatīšanās dēļ, būtu pieejama informācija par esošajiem resursiem ārstniecības iestādē un pacients tiktu hospitalizēts veselības stāvoklim atbilstošā ārstniecības iestādē, kā arī nepieciešamības gadījumā, strauji pieaugot pacientu skaitam, būtu iespējams operatīvi pārrestrukturizēt pieejamos resursus un nodrošināt nepieciešamo veselības aprūpi.Projekts stājas spēkā parastajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veselības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Prasības, kas jāievēro ārstniecības iestādēm, kas sniedz stacionāros veselības aprūpes pakalpojumus, ir noteiktas Ministru kabineta 2009. gada 20. janvāra noteikumos Nr. 60 “Noteikumi par obligātajām prasībām ārstniecības iestādēm un to struktūrvienībām”, tai skaitā attiecībā uz telpām, izmeklējumiem, medicīniskajām ierīcēm u.c.Vienlaikus Valsts katastrofu medicīnas plāna 13. pielikumā “Neatliekamās medicīniskās palīdzības slimnīcu ( tajā skaitā specializēto un to filiāļu ) ar 24 st. uzņemšanas nodaļām resursi ārkārtas situācijām”, kas ir ierobežotas pieejamības informācija, ir iekļauta informācija par ārstniecības iestāžu pieejamajiem resursiem. Covid-19 izplatības radītais apdraudējums Latvijas Republikā parādīja, ka ir nepieciešams noteikt papildu veicamos pasākumus, lai operatīvi apzinātu informāciju par resursu pieejamību ārstniecības iestādēs, kas sniedz stacionāros veselības aprūpes pakalpojumus, un līdz ar to nodrošinātu veselības aprūpes pakalpojumu pieejamību arī situācijās, ja strauji pieaug pacientu skaits. Ņemot vērā minēto, lai nodrošinātu operatīvu ārstniecības iestādēs pieejamo resursu apzināšanu un nepieciešamības gadījumā pārrestrukturizēšanu, kas ļautu operatīvi sniegt medicīnisko palīdzību, ja pacientu skaits strauji pieaugtu, ar Projektu ir paredzēts noteikt, ka stacionārā ārstniecības iestāde, lai nodrošinātu pacienta hospitalizāciju atbilstoši noteiktajam veselības stāvoklim, reizi dienā sniedz Neatliekamās medicīniskās palīdzības dienestam informāciju par stacionārās ārstniecības iestādes gultu, tai skaitā brīvo gultu (kas ir būtisks rādītājs organizējot veselības aprūpes nodrošināšanu ārkārtas situācijās, kad strauji pieaug pacientu skaits, un būtiski nodrošināt veselības aprūpi lielam skaitam pacientu) un pieejamo gultu (kas nepieciešams, lai lemtu par iespēju hospitalizēt pacientu attiecīgajā ārstniecības iestādē, ņemot vērā pacienta veselības stāvokli, piemēram, ja palātā atrodas pacients ar bīstamu infekciju, tad citi pacienti šajā palātā nav hospitalizējami), un medicīnisko ierīču, kurām būtiska nozīme pacientu hospitalizācijas vietai, lai pacients saņemtu viņa stāvoklim atbilstošu terapiju, pieejamību un noslodzi.Ņemot vērā to, ka nepieciešams laiks, lai stacionārās ārstniecības iestādes vienotos ar Neatliekamās medicīniskās palīdzības dienestu par laiku cikos informācija tiek sniegta un formātu kādā tā tiek sniegta, Projekts paredz, ka tiesību norma attiecībā uz stacionārajām ārstniecības iestādēm sniedzamo informāciju Neatliekamās medicīniskās palīdzības dienestam stājas spēkā 2020. gada 1.oktobrī. |
| 3. | Projekta izstrādē iesaistītās institūcijas un publiskas personas kapitālsabiedrības | Nav |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) Stacionārās ārstniecības iestādes, kas sniegs Neatliekamās medicīniskās palīdzības dienestam informāciju. 2) Neatliekamās medicīniskās palīdzības dienests, kuram minētā informācija ļaus nodrošināt operatīvu pacientu stacionēšanu ārstniecības iestādē, kurā attiecīgajā laikā ir pieejami atbilstoši resursi, tai skaitā ārkārtējās situācijas laikā;5) Veselības inspekcija, kas veiks minētās tiesību normas ieviešanas uzraudzību. |
| 2. | Tiesiskā regulējuma ietekme uz tautsaimniecību un administratīvo slogu | Projekts neradīs papildus administratīvo slogu stacionārajām ārstniecības iestādēm, jo jau šobrīd, atbildot uz institūciju pieprasījumiem, iestādes sniedz informāciju par pieejamajiem resursiem. Vienlaikus gan stacionārajām ārstniecības iestādēm, gan Neatliekamās medicīniskās palīdzības dienestam mazināsies administratīvais slogs attiecībā uz pacientu hospitalizēšanu, kas šobrīd tiek risināta dienestam pirms katra pacienta hospitalizēšanas sazvanot attiecīgo ārstniecības iestādi. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība saistībā ar šo projektu nav plānota, ņemot vērā, ka projekts ļaus operatīvi iegūt informāciju par stacionāro ārstniecības iestāžu, kas sniedz neatliekamo medicīnisko palīdzību, pieejamajiem resursiem, tādējādi pilnveidojot un atvieglojot pacienta hospitalizāciju, kā arī nepieciešamības gadījumā, strauji pieaugot pacienta skaitam, operatīvi pārrestrukturizējot pieejamos resursus.  |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās 21 stacionārā ārstniecības iestāde, kura sniedz neatliekamo medicīnisko palīdzību, kā arī Neatliekamās medicīniskās palīdzības dienests un Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projekts šo jomu neskar |
| 3. | Cita informācija | Nav |

Veselības ministre I.Viņķele